**Suomen Vammaistutkimuksen Seura ry** 19.2.2021

**TOIMINTAKERTOMUS VUOSI 2020**

Seura on perustettu 6.10.2006 Jyväskylässä. Sen edeltäjiä olivat vammaistutkimuksen tukisäätiö sekä Suomen vammaistutkimuksen verkosto. Säätiön purkautuessa säätiöpääoma luovutettiin seuralle. Talous rakentuu jäsenmaksutulojen ja kesäpäivien tuoton varaan. Seura on julkaissut kolme vuosikirjaa eri kustantajien kanssa. Olemme myös tieteellisten seurojen valtuuskunnan (TSV) jäsen. Seura on NNDR:n maajäsen.

Seuralla oli toimintavuoden päättyessä yhteensä 76 henkilöjäsentä, 5 opiskelijajäsentä ja 15 yhteisöjäsentä, joista viisi ainaisjäseniä. Vuosikokous pidettiin 20.3.2020 ja ylimääräinen vuosikokous pidettiin 28.8.2020.

Seuran toimintaa johtaa vuosittain valittava puheenjohtaja ja hallitus, jonka jäsenet valitaan kaksivuotiskaudeksi. Lisäksi seuralla on sihteeri ja rahastonhoitaja, jotka eivät kuulu hallitukseen.

Seuran hallitukseen kuului vuonna puheenjohtaja Reetta Mietola ja hallituksen varsinaisina jäseninä toimivat Juho Honkasilta (varapuheenjohtaja) (2020-2021), Matti T. Laitinen (2020-2021), Sonja Miettinen (2019-2020), Merja Tarvainen (2020-2021), Katja Valkama (2020-2021) ja Sinikka Hiekkala (2019-2020), Aarno Kauppila (2020), Hisayo Katsui (2020). Hallituksen varajäseninä toimivat Kari Huuskonen, Teppo Kröger, Touko Vaahtera, Katariina Hakala ja Pirkko Mahlamäki. Rahastonhoitajana toimi Mari Tammelin. Seuran sihteerinä toimi Anniina Lavikainen. Hallituksen kokouksia oli toimintavuoden aikana kuusi.

Vuoden 2020 seuran toimintaan vaikutti erittäin merkittävästi korona-pandemia. Vuosikokouksen yhteyteen pidettäväksi tarkoitettu ajankohtaisseminaari jouduttiin perumaan. Lisäksi vuoden 2020 **Vammaistutkimuksen päivät** jouduttiin lopulta perumaan kokonaan.

Seura järjesti syksyllä ”Vammaisten ihmisten oikeudet ja niiden toteutuminen” -webinaarin, jossa puhujina olivat Michael Stein aiheella CRPD and the global South ja Gerard Quinn aiheella UN Sustainable Development Goals and CRPD. Webinaariin osallistui 73 henkilöä. Webinaari järjestettiin yhteistyössä Helsingin yliopiston, ja Ulkoasiainministeriön kanssa.

Seura on käynnistänyt yhteistyössä NMI-Bulletin: Oppimisen ja oppimisvaikeuksien erityislehti kanssa vammaistutkimuksellisen teemanumeron työstämisen. Teemanumeron päätoimittajina toimivat Juho Honkasilta ja Touko Vaahtera. Teemanumero julkaistaan syksyn 2021 aikana.

Seuran **tiedottamisessa** hyödynnettiin yliopistojen yhteyshenkilöverkostoa, jonka käytännössä muodostaa seuran jäsenet. **Jäsentiedotteita** lähetettiin kaksi vuoden 2020 aikana. Seuralla on omat **nettisivut** [www.vammaistutkimus.fi](http://www.vammaistutkimus.fi) sekä Facebook-sivut Suomen Vammaistutkimuksen Seura ry:n nimellä. Toimintavuoden aikana siirrettiin tiedotuksen painopistettä yhä enemmän verkkosivujen kautta tapahtuvaksi. Lukijoita on pyritty ohjaamaan verkkosivuille Facebook-ryhmässä ja jäsenkirjeessä tapahtuvan tiedotuksen kautta.

Seuran perustoimintamenot katettiin edelleen pääasiassa jäsenmaksuista saaduilla tuotoilla. Tehostettu jäsenmaksujen laskuttaminen on vahvistanut seuran taloutta. Helsingin yliopiston Valtiotieteellinen tiedekunta tuki taloudellisesti webinaarin järjestämistä. Lisäksi Vammaisten lasten ja nuorten tukisäätiö sekä Tukilinja tukevat taloudellisesti tekeillä olevan teemanumeron toteuttamista.

Seura toimii yhteistyössä Vammaisten koulutuksen ja työllistymisen tuki ry:n kanssa Tukilinjan **vammaistutkimusapurahojen myöntämisessä**. Seuran hallitus arvioi ko. hakuun jätetyt hakemukset. Toimintavuonna apurahahaku oli 1.-31.10.2020, ja hakuun jätettiin 8 apurahahakemusta.

Keskeisessä asemassa seuran toiminnassa oli **vammaistutkimuksen tieteenalan aseman ja kasvun varmistaminen Suomessa sekä verkostoituminen Pohjoismaissa ja kansainvälisesti**. Tätä seura teki ensisijaisesti yliopisto- ja korkeakoulukentän kautta, pyrkien vaikuttamaan vammaistutkimuksen näkökulman ja aseman huomioimiseen tutkimusalan kannalta keskeisissä oppiaineissa ja näiden opetuksessa. Seuran hallituksessa ja jäsenistössä on vahva edustus suomalaisista yliopistoista ja korkeakouluista, mikä tukee vammaistutkimuksellisen näkökulman ja sisältöjen vahvistamista kyseisten yliopistojen ja korkeakoulujen opetuksessa ja tutkimuksessa. Seura osallistui aktiivisesti myös pohjoismaiseen yhteistyöhön: seuran edustajat ovat osallistuneet NNDR:n kokouksiin, seuran hallituksen jäsen (Katsui) on Scandinavian Journal of Disability Research –lehden toimituskunnassa; seura on myös ollut aktiivisesti mukana yhteisen pohjoismaisen vammaistutkimuksen opintokokonaisuuden suunnittelussa.